text: Tribüünidelt väljapääsude poole tunglevad fännid arutasid elavalt, kas seekordne võit on kõvem saavutus kui 2001. aasta sügisel olümpiahõbeda Prantsusmaa alistamine või 1993. aasta EM-finaalturniiril hilisema võitja Saksamaa üle saadud võit. Otsus oli üsna üksmeelne – Euroopa korvpalli staaridega vürtsitatud Serbia alistamine on neist kõige vägevam saavutus! «Kindlasti kuulub see meie korvpalli suurvõitude hulka. Vastas olid ju mehed, keda saame iga päev telerist Euroliigas näha. Poiste üle on hea meel, et nad suutsid nii kõva partii panna.»